กรุงศรีปรับแผนประกันรุกรายย่อย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารกรุงศรีฯ ขยายฐานลูกค้ารายย่อย ปรับโครงสร้างบริหารพัฒนาสินค้าทิศทางเดียวกัน
นายกฤษณ์ จันทโนทก ผู้จัดการฝ่ายอาวุโสและผู้จัดการฝ่ายสายงานธุรกิจเงินฝากและการลงทุนและประกันภัยธนพันธ์ ธนาคารกรุงศรีอยุธยา เปิดเผยว่า การที่ธนาคารได้ปรับเปลี่ยนโครงสร้างฝ่ายผลิตภัณฑ์เพื่อรายย่อยใหม่ จะทำให้การวางแผนด้านสินค้า ด้านเงินฝาก ประกัน และการลงทุนต่างๆ มีความชัดเจนมากขึ้น 
ทั้งนี้ หลังจากที่ได้มีการจัดระเบียบผลิตภัณฑ์และบริการให้เป็นไปในทิศทางเดียวกันมากขึ้นแล้ว คาดว่าจะส่งผลให้ธนาคารเพิ่มโอกาสทางธุรกิจมากขึ้น โดยเฉพาะสินค้าด้านประกัน ที่คาดว่าหากแผนการเสนอสินค้าและแผนการพัฒนาช่องทางขายสำเสร็จในปี 2554 ก็คาดว่าภายในปี 2555 ธนาคารจะทำเบี้ยประกันได้ถึง 1 หมื่นล้านบาทตามเป้าที่ตั้งไว้
สำหรับช่วงครึ่งปีแรกที่ผ่านมาธนาคารมีเบี้ยรับรวม 2,000 ล้านบาท เติบโตเพิ่มขึ้น 30% เมื่อเทียบกับงวดเดียวกันของปีก่อน และคาดว่าในสิ้นปีนี้จะได้เบี้ยรับรวมที่ 5,000 ล้านบาท หรือเติบโต 25% เมื่อเทียบกับปีก่อน ตามเป้าที่ตั้งไว้ ซึ่งโดยมีสัดส่วนเบี้ยประกันชีวิต 70% และประกันวินาศภัย 30% เหตุผลหลัก เนื่องจากสินค้าและบริการที่มีทางเลือกมากขึ้น โดยเฉพาะสินค้าที่เป็นกล่องที่ลูกค้ามีความเคยชินมากขึ้น ซื้อง่ายขายคล่อง และผลตอบแทนของประกันชีวิตดีกว่าอัตราดอกเบี้ยเงินฝากที่ช่วงต้นปียังไม่ได้ปรับเพิ่มขึ้น 
สำหรับสินค้าด้านเงินฝาก จะดูผลการประชุมของคณะกรรมการนโยบายการเงินในวันที่ 25 ส.ค.นี้ก่อนว่าจะออกมาเป็นอย่างไร รวมถึงดูคู่แข่งด้วยว่ามีการปรับดอกเบี้ยเป็นอย่างไรบ้าง ซึ่งคาดว่าในช่วงไตรมาส 3 และ 4 นี้ เรื่องของดอกเบี้ยคงมีการแข่งขันรุนแรงขึ้น ขณะที่เรื่องการลงทุนต่างๆ ที่ผ่านอัตราการเติบโตของธนาคารไม่สูงมากนัก แต่ภายในปีนี้และปีหน้าธนาคารจะผลักดันให้สินค้าด้านการลงทุนผ่านธนาคารเติบโตมากขึ้น ซึ่งบริษัทหลักทรัพย์จัดการกองทุนอยุธยา (เอวายเอฟ) ที่เป็นบริษัทลูกได้ตั้งเป้าเพิ่มยอดขายผ่านธนาคารให้ได้ถึง 20%